Document ID: 31985R0484

*****
ΚΑΝΟΝΙΣΜΟΣ (ΕΟΚ) αριθ. 484/85 ΤΗΣ ΕΠΙΤΡΟΠΗΣ
της 26ης Φεβρουαρίου 1985
για την κατανομή των ποσοστώσεων των εισαγωγών που έχουν καθορισθεί για ορισμένα προϊόντα καταγωγής Ηνωμένων Πολιτειών Αμερικής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 349/84 του Συμβουλίου της 6ης Φεβρουαρίου 1984 για την αναστολή των δασμολογικών παραχωρήσεων και την αύξηση των δασμών του Κοινού Δασμολογίου που εφαρμόζονται σε ορισμένα προϊόντα καταγωγής Ηνωμένων Πολιτειών Αμερικής και για την επιβολή ποσοτικών περιορισμών σε άλλα προϊόντα καταγωγής της χώρας αυτής (1), όπως τροποποιήθηκε από τον κανονισμό (ΕΟΚ) αριθ. 483/85 (2), και ιδίως το άρθρο 3 παράγραφος 2,
Εκτιμώντας:
ότι πρακτικές ανάγκες διοικήσεως οδήγησαν το Συμβούλιο στην απόφαση ότι οι ποσότητες στις οποίες η Κοινότητα περιόρισε τις εισαγωγές με τον κανονισμό (ΕΟΚ) αριθ. 483/85 πρέπει να κατανεμηθούν μεταξύ των κρατών μελών· ότι απομένει στα κράτη μέλη να κατανείμουν τις ποσότητες που έχουν χορηγηθεί στους εισαγωγείς, σύμφωνα με τις διατάξεις του κανονισμού (ΕΟΚ) αριθ. 1023/70 του Συμβουλίου της 25ης Μαΐου 1970 που καθορίζει κοινή διαδικασία διαχείρισης των ποσοτικών ποσοστώσεων (3)·
ότι ο σχηματισμός ενός κοινοτικού αποθέματος επιτρέπει τη διόρθωση ορισμένων αποτελεσμάτων του εφαρμοζόμενου τρόπου κατανομής και εξασφαλίζει ότι τα αποτελέσματα των μέτρων παραμένουν εντός των ορίων των επιδιωκομένων αντικειμενικών σκοπών·
ότι, για τους ίδιους λόγους, είναι βασικό κάθε κράτος μέλος να επιστρέψει στο κοινοτικό απόθεμα το μεγαλύτερο μέρος από το μερίδιό του το οποίο δεν έχει χρησιμοποιηθεί μέχρι μια καθορισμένη ημερομηνία·
ότι η κατανομή των ποσοστώσεων θα πρέπει να γίνει με βάση τις εισαγωγές στα κράτη μέλη κατά το 1982, λαμβάνοντας υπόψη τις ρυθμίσεις που κρίθηκαν αναγκαίες κατά τη διάρκεια του πρώτου έτους εφαρμογής των μέτρων καθώς και ορισμένες μεταβολές που προβλέπονται μέσα στις ανάγκες προμήθειας·
ότι στην περίπτωση που τα εμπορεύματα τα οποία αποτελούν αντικείμενο του παρόντος κανονισμού εισάγονται στην τελωνειακή ζώνη της Κοινότητας, υπό το καθεστώς της τελωνειακής οικονομικής ή της ελεύθερης ζώνης, θα πρέπει να καθορισθούν ορισμένοι κανόνες για εφαρμογή, όπως προβλέπεται στην οδηγία 69/73/ΕΟΚ (4), ή στην οδηγία 69/74/ΕΟΚ ή στην οδηγία 69/75/ΕΟΚ (6)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Ποσοστώσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι κοινοτικές ποσοστώσεις που αναφέρονται στον κανονισμό (ΕΟΚ) αριθ. 349/84 χωρίζονται σε δύο τμήματα, εκ των οποίων το πρώτο διανέμεται μεταξύ των κρατών μελών σύμφωνα με το παράρτημα.
2. Το δεύτερο τμήμα αποτελεί κοινοτικό απόθεμα και εμφαίνεται στη στήλη 3 του παραρτήματος.
Άρθρο 2
1. Τα κράτη μέλη ανακοινώνουν στην Επιτροπή, μέχρι την 1η Νοεμβρίου 1985 το αργότερο, τις συνολικές ποσότητες εισαγωγών που πραγματοποιήθηκαν και καταλογίστηκαν στην κοινοτική ποσόστωση στις 30 Σεπτεμβρίου 1985. Θα επιστρέψουν στο απόθεμα, μέχρι την 1η Νοεμβρίου 1985 το αργότερο, το τμήμα από το μερίδιό τους που δεν χρησιμοποιήθηκε, το οποίο στις 30 Σεπτεμβρίου 1985 ξεπερνά το 20 % του όγκου.
Είναι δυνατό να επιστραφεί μεγαλύτερη ποσότητα εφόσον πιστεύεται ότι δεν θα χρησιμοποιηθεί.
2. Οι άδειες που χορηγούνται από τις αρμόδιες αρχές των κρατών μελών βάσει των μεριδίων κατανομής, σύμφωνα με το άρθρο 1 παράγραφος 1, έχουν ορισμένη διάρκεια ισχύος η οποία δεν μπορεί να υπερβεί τις 31 Οκτωβρίου 1985.
Άρθρο 3
Η κατανομή του αποθέματος θα γίνει την 1η Δεκεμβρίου 1985 το αργότερο, σύμφωνα με τη διαδικασία που προβλέπεται στο άρθρο 11 του κανονισμού (ΕΟΚ) αριθ. 1023/70.
Άρθρο 4
Οι τιμές συναλλάγματος που ισχύουν την πρώτη εργάσιμη ημέρα του Φεβρουαρίου 1985 θα χρησιμοποιηθούν για τον υπολογισμό της αξίας κατά εθνικό νόμισμα των μεριδίων των ποσοστώσεων που έχουν καθορισθεί σε ECU.
Άρθρο 5
1. Τα εμπορεύματα που προβλέπονται στο παράρτημα δεν υπολογίζονται στις ποσοστώσεις:
- όταν τίθενται υπό το καθεστώς της προσωρινής εισαγωγής προς επανεξαγωγή, σύμφωνα με την οδηγία 69/73/ΕΟΚ, ή υπό το καθεστώς ελευθέρας χρήσεως με τον όρο μεταγενέστερης επανεξαγωγής τους εκτός των τελωνειακών ορίων της Κοινότητας, είτε με τη μορφή παραγώγων προϊόντων είτε με την αρχική τους μορφή,
- όταν τίθενται υπό το καθεστώς της τελωνειακής αποταμιεύσεως, σύμφωνα με την οδηγία 69/74/ΕΟΚ, ή της ελεύθερης ζώνης, σύμφωνα με την οδηγία 69/75/ΕΟΚ.
2. Τα εμπορεύματα που αναφέρονται στην παράγραφο 1 και τα οποία τίθενται αργότερα σε ελεύθερη κυκλοφορία, είτε με τη μορφή παραγώγων προϊόντων είτε με την αρχική τους μορφή, υπολογίζονται στις ποσοστώσεις.
Άρθρο 6
Ο παρών κανονισμός αρχίζει να ισχύει την 1η Μαρτίου 1985.
Εφαρμόζεται μέχρι τις 28 Φεβρουαρίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Φεβρουαρίου 1985.

Labels: 8
3
18